b'\n_START_ARTICLE_\nSiamilaiset kaksoset\n_START_PARAGRAPH_\nSiamilaisiksi kaksosiksi kutsutaan kaksosia, jotka jakavat ruumiinosia tai ovat muutoin kiinni toisissaan, esimerkiksi kylkien v\xc3\xa4lisell\xc3\xa4 kudoksella. Joskus he saattavat jakaa jopa sis\xc3\xa4elimi\xc3\xa4. Ilmi\xc3\xb6t\xc3\xa4 esiintyy ihmisten lis\xc3\xa4ksi muidenkin el\xc3\xa4inten parissa, kuten kuvan vasikoiden tapauksessa._NEWLINE_Nimitys \xe2\x80\x9dsiamilaiset kaksoset\xe2\x80\x9d tulee kuuluisista, 1800-luvulla Siamissa (nykyisess\xc3\xa4 Thaimaassa) syntyneist\xc3\xa4 kaksosista Chang ja Eng Bunkerista._NEWLINE_Nykyaikana suurin osa siamilaisista kaksosista syntyy kehitysmaissa k\xc3\xb6yhiin oloihin, sill\xc3\xa4 rikkaissa l\xc3\xa4nsimaissa siki\xc3\xb6n poikkeavuudet voidaan havaita varhaisessa vaiheessa ultra\xc3\xa4\xc3\xa4nitutkimuksilla ja suorittaa abortti.\n_START_SECTION_\nIlmi\xc3\xb6n syyt\n_START_PARAGRAPH_\nIlmi\xc3\xb6 on harvinainen ja esiintyy vain samanmunaisilla kaksosilla. Hedelm\xc3\xb6itytty\xc3\xa4\xc3\xa4n munasolu alkaa jakautua muodostaakseen alkion. Samanmunaisilla kaksosilla samasta munasolusta jakautuukin kaksi alkiota ja toisiinsa kiinnittyneill\xc3\xa4 kaksosilla t\xc3\xa4m\xc3\xa4 jakautuminen ei ole t\xc3\xa4ydellist\xc3\xa4. Joidenkin arvoiden mukaan t\xc3\xa4m\xc3\xa4n vaillinaisen jakautumisen mahdollisuus on 1:200\xc2\xa0000.\n_START_SECTION_\nMahdollisia ongelmia\n_START_PARAGRAPH_\nNyky\xc3\xa4\xc3\xa4n n\xc3\xa4m\xc3\xa4 kaksoset pyrit\xc3\xa4\xc3\xa4n erottamaan toisistaan mahdollisimman varhain tilasta johtuvien ongelmien, muun muassa mahdollisen hengenvaarallisuuden, takia. Erottaminen onnistuu parhaiten silloin, kun kaksoset eiv\xc3\xa4t jaa sis\xc3\xa4elimi\xc3\xa4. Ongelmallisia ovat erityisesti kesken\xc3\xa4\xc3\xa4n syd\xc3\xa4men tai osia aivoista jakavat. Selvi\xc3\xa4mismahdollisuudet ovat v\xc3\xa4lilt\xc3\xa4 5\xc2\xa0%\xe2\x80\x9325\xc2\xa0%. _NEWLINE_Joissakin tapauksissa toinen kaksosista j\xc3\xa4\xc3\xa4 kohdussa kehittym\xc3\xa4tt\xc3\xb6m\xc3\xa4ksi. T\xc3\xa4m\xc3\xa4n seurauksena se j\xc3\xa4\xc3\xa4 kokonaiseksi kehittyneen ihmisen vartaloon kiinni el\xc3\xa4m\xc3\xa4\xc3\xa4n t\xc3\xa4ysin riippuvaisena loisena. Joissakin tapauksissa ei ole esimerkiksi p\xc3\xa4\xc3\xa4t\xc3\xa4, raajoja ja syd\xc3\xa4nt\xc3\xa4, mutta yhteinen verenkierto kehittyneemm\xc3\xa4n kaksosen kanssa. T\xc3\xa4llaisissa tapauksissa loinen aiheuttaa is\xc3\xa4nt\xc3\xa4ns\xc3\xa4 syd\xc3\xa4melle huomattavaa rasitusta. Toisissa tapauksissa taas siki\xc3\xb6 j\xc3\xa4\xc3\xa4 kaksosensa sis\xc3\xa4\xc3\xa4n, eik\xc3\xa4 sit\xc3\xa4 v\xc3\xa4ltt\xc3\xa4m\xc3\xa4tt\xc3\xa4 edes haivaita kunnes se kasvaa niin suureksi, ett\xc3\xa4 aiheuttaa vaivoja is\xc3\xa4nn\xc3\xa4lleen. Yleens\xc3\xa4 t\xc3\xa4llaisella loisella ei ole aivoja tai sis\xc3\xa4elimi\xc3\xa4, eik\xc3\xa4 se kykenisi itse selvi\xc3\xa4m\xc3\xa4\xc3\xa4n ilman is\xc3\xa4nt\xc3\xa4\xc3\xa4ns\xc3\xa4._NEWLINE_Craniopagus parasiticus on tila, jossa ihmisen p\xc3\xa4\xc3\xa4ss\xc3\xa4 on kiinni toinen p\xc3\xa4\xc3\xa4 ilman kehittynytt\xc3\xa4 muuta vartaloa. 19. helmikuuta 2005 egyptil\xc3\xa4iselt\xc3\xa4 Manar Magedilta poistettiin 13 tuntia kest\xc3\xa4neess\xc3\xa4 leikkauksessa p\xc3\xa4\xc3\xa4laen vasemmalla puolella kiinni ollut toinen p\xc3\xa4\xc3\xa4, joka pystyi toisinaan hymyilem\xc3\xa4\xc3\xa4n ja r\xc3\xa4pyttelem\xc3\xa4\xc3\xa4n silmi\xc3\xa4\xc3\xa4n._NEWLINE_Manar kuoli aivojen infektioon 25. maaliskuuta 2006, vain 13 kuukautta onnistuneen leikkauksen j\xc3\xa4lkeen.\n_START_SECTION_\nEettiset kysymykset\n_START_PARAGRAPH_\nSiamilaisia kaksosia pyrit\xc3\xa4\xc3\xa4n usein erottamaan toisistaan, ja useissa tapauksissa joko toinen tai molemmat menehtyv\xc3\xa4t erottamisleikkauksessa. _NEWLINE_Muun muassa vuonna 2000 Britanniassa valitustuomioistuin m\xc3\xa4\xc3\xa4r\xc3\xa4si vanhempien mielipiteen vastaisesti Jodie- ja Mary-nimisist\xc3\xa4, lantiosta toisistaan kiinni olevista vauvoista Maryn uhrattavaksi, koska h\xc3\xa4n l\xc3\xa4\xc3\xa4k\xc3\xa4rien lausuntojen mukaan kulutti Jodien voimia, ja t\xc3\xa4ten molemmat olisivat kuolleet noin puolen vuoden kuluttua. Tavallisesti kaksoset itse p\xc3\xa4\xc3\xa4tt\xc3\xa4v\xc3\xa4t kohtalostaan, mutta esimerkiksi kyseisess\xc3\xa4 tapauksissa asianomaiset eiv\xc3\xa4t itse kyenneet ottamaan kantaa asiaan. Mary menehtyi erottelun yhteydess\xc3\xa4, mutta Jodie j\xc3\xa4i eloon ja on nyky\xc3\xa4\xc3\xa4n 17-vuotias.\n_START_SECTION_\nKulttuuri\n_START_PARAGRAPH_\nVarsinkin ennen vanhaan monien muiden ulkoisesti poikkeavien ihmisten tapaan my\xc3\xb6s siamilaiset kaksoset l\xc3\xb6ysiv\xc3\xa4t itselleen ty\xc3\xb6paikan sirkuksesta tai muista kummajaisn\xc3\xa4yt\xc3\xb6ksist\xc3\xa4. Esimerkiksi Bunkerin veljekset ty\xc3\xb6skenteliv\xc3\xa4t Yhdysvaltoihin muutettuaan P.T. Barnumin kiert\xc3\xa4v\xc3\xa4ss\xc3\xa4 sirkuksessa. Joissain kolmannen maailman maissa, kuten Bangladeshissa, siamilaisia kaksosia ja muita ep\xc3\xa4muodostuneita palvotaan jumalaisina olentoina.'